## שלום בין מדינות

אחרי כל מלחמה נעשים מחקרים, נכתבים ספרים ומחזות על השאיפה לשלום, אבל השלום – איננו. מהו בכלל שלום? ההפך ממלחמה? משהו אחר? בדיקה מחודשת של ערך השלום, מנקודת המבט של חכמת הקבלה.

בבניין האו"ם מוצג לראווה הסכם שלום עתיק שנחתם במאה ה-13 לפנה"ס, בין המצרים לבין החתים. למרבה הצער, מאז ועד היום לא השתנה הרבה. אחרי סכסוכים קשים, מלחמות מתישות והרבה מאוד סבל, בלית ברירה עמים מכוננים הפסקות אש, שביתות נשק והסכמי שלום. לכמה זמן הדבר מחזיק? שאלה גדולה.

לכשעצמו, מושג השלום פירושו שלמות. האם סיום של מצב מלחמה מספיק כדי לחוות שלמות? ודאי שלא. בירור מעמיק של מושג השלום לוקח אותנו לדרגות על-אנושיות, לשורש הטבע, שהוא אחד לכולנו. ממנו התפצלנו לזכר ונקבה, ליצורים כה רבים, לכל אומות העולם. כיום אנחנו מיליארדי אנשים, ולעתים נראה שכל אחד חלוק על האחרים, ואפילו עם עצמו אינו נמצא בשלום. חוסר ההבנה כיצד להגיע לשלום מהווה כיום בעיה מרכזית בחיי האדם והעולם.

חכמת הקבלה מלמדת כי שלום אמיתי הוא מצב התפתחותי שאליו מקדם אותנו הטבע. כדי להתקרב לשלום, יש להכיר את העיקרון הגלובלי: הטבע זו מערכת אינטגרלית, מקושרת, שבין כל חלקיה מתקיימת הדדיות. האדם הוא היחיד שמפר אותה עם האגואיזם הצר שלו, ומכאן באים כל הנזקים שאנו גורמים לעצמנו, לעולם ולטבע.

מעניין לראות שכבר בשנות השלושים של המאה הקודמת, ניתח "בעל הסולם" – הרב יהודה אשלג, במאמרו "השלום בעולם", את מצב העולם המקושר: "ואל תתמה, מה שאני מערבב יחד את שלומו של ציבור אחד, עם שלום העולם כולו, כי באמת כבר באנו לידי מדרגה כזו, שכל העולם נחשבים רק לציבור אחד, ולחברה אחת, כלומר, שכל יחיד בעולם, מתוך שיונק לשד חייו והספקתו מכל בני העולם כולו – נעשה בזה משועבד, לשרת ולדאוג לטובת העולם כולו... ולפיכך אין לדבר ולעסוק עוד, מסדרים צודקים המבטיחים שלום מדינה או אומה אחת. אלא רק משלום העולם כולו. כי טובתו ורעתו של כל יחיד ויחיד בעולם תלוי ומדוד במידת טובת היחידים שבכל העולם כולו".

מוכנות למצב השלום דורשת השקעה חינוכית כלל-חברתית, לאורך שנים. רק אחריה יהיה אפשר להתחיל לשנות בפועל את פני העם, המדינה והעולם. כאן תוכל לסייע חכמת החיבור של הקבלה, שנובעת מהכרת עמקי הטבע. היא מלמדת לחולל שינוי פנימי בטבע האדם, ומעוררת רצון להגיע למצב השלום.

בדרך לשלום, צריך ללמוד לעבוד נכון עם הרגשת העוינות שהייתה בין העמים. שכן, דווקא על פני שנאה גדולה אפשר לבנות חיבור חזק יותר, בדומה לבני זוג שמשלימים לאחר מריבה. במקורות נאמר על כך: "על כל פשעים תכסה אהבה" (משלי י, יב). כך גם קורה בטבע, דבר מסוים מתברר רק מתוך זה שכנגדו. אור וחושך, חום וקור, וכן הלאה.

רבי נחמן מברסלב הסביר: "עיקר השלום הוא לחבר שני הפכים, על כן אל יבהילוך רעיונך, אם אתה רואה איש אחד שהוא בהיפוך גמור מדעתך, וידמה לך שאי אפשר בשום אופן להחזיק בשלום עמו, וכן כשאתה רואה שני אנשים שהם שני הפכים ממש, אל תאמר שאי אפשר לעשות שלום ביניהם, כי אדרבא, זהו עיקר שלמות השלום, להשתדל שיהיה שלום בין שני הפכים" (ליקוטי עצות, "שלום", י).

תהליך שלום בנוי על חיבור מתקדם בין ניגודים, היכללות של הצדדים זה בזה עד לרמה של לידת מציאות חדשה, שבה אין יותר "אנחנו והם", אלא משהו משותף שגדל ומתפתח.

במצב השלום אין גבולות, הכול מתקיים בשטח משותף, ואין שום הבדל של מי נמצא איפה. משרדי הממשלה, המיסים, היבולים, המשאבים, התקציבים, כל מה שיש הופך להיות נחלתם של העמים שנקשרו זה לזה בשלום, ובשל כך הם זוכים לפריחה ושגשוג ברמה אחרת.

לסיכום, אין דבר חשוב יותר מאשר שלום אמיתי, אליו דוחפת אותנו ההתפתחות האנושית, וישנה שיטה איך לעשות זאת נכון.

> נכתב בהשראת דברי הרב ד"ר מיכאל לייטמן בתכניתנו

חיים חדשים 1137 – bit.ly/2JQHzdY